Bfn-leraar se seun sterf in fratsongeluk in VSADie NG-gemeente Berg-en-Dal in Bloemfontein. Foto: http://www.bergendalkerk.co.za/ Ds. Terblanche is al die afgelope 33 jaar as leraar by die NG-gemeente Berg-en-Dal in Dan Pienaar betrokke, bygestaan deur sy vrou, Retha. Ds. Terblanche het aan Maroela Media gesê Robert het op ŉ beesplaas in Montana gewerk en was besig om voer te meng toe die ongeluk gebeur het. “Die masjien wat die voer kerf se hidrouliese arm het losgespring en hom agter teen die nek getref. Hy het sy nek gebreek.” Volgens Terblanche was niemand by Robert toe die ongeluk gebeur het nie. Sy liggaam is eers later gevind. “Hulle het sy suster Elbet [Ray] wat in Atlanta woon in kennis gestel en sy het ons Dinsdag so omstreeks 20:00 laat weet.” Hy vertel dat Robert, wat sy BRek-graad en STR-kwalifikasie aan die Universiteit van die Vrystaat verwerf het, aanvanklik ŉ ouditeur wou word, maar uiteindelik besluit het om voltyds te boer. “Hy en sy tweelingbroer, Burgert, boer op ŉ plaas in Verkeerdevlei wat Robert by sy oupa geërf het. Hy wou Amerika toe gaan om ŉ bietjie inkomste te verdien sodat hy die plaas kan opknap voordat ek en die tannie Junie daar gaan aftree en by hulle bly.” Die egpaar se ander dogter, Ammerensia Nieuwoudt, woon in Nederland. Terblanche het gesê dat Robert in Maart 2014 Amerika toe is, maar nooit gesê het wanneer hy gaan terugkom nie. “Hy wou hom nooit verbind tot ŉ terugkeerdatum nie. Miskien het hy in sy agterkop geweet hy sou nooit terugkom nie.” Terblanche het sy seun as pligsgetrou, toegewyd en hardwerkend beskryf. Hy het gesê hy was vreugdevol en het altyd ŉ positiewe ingesteldheid teenoor die lewe gehad. “Hy was ŉ gelowige mens wat nooit sy godsdiens uitbasuin het nie, maar dit in stilte uitgeleef het. Ons glo dit was sy tyd. Hy het voluit gelewe.” Geen begrafnisreëlings is al in hierdie stadium getref nie en volgens Terblanche sal sy seun vermoedelik in die VSA veras word. “Sy ma sal waarskynlik soontoe gaan om hom darem nog een keer te sien voordat hy veras word. Sy sal sy as terugbring waar ons hom langs sy ouma en oupa op die Verkeerdevlei-plaas sal begrawe.”